АҞӘА, цәыббра 16 – Sputnik, Бадраҟ Аҩӡба. Аԥснытәи абоксиор Харитон Агрба Урыстәыла аҩныҵҟатәи аусқәа рминистрра аҵараҵаратә усҳәарҭақәа рыбжьара абокс азы Красноиарск имҩаԥысуаз ачемпионат аҿы аиааира игеит.
"Сара хә-қәгылаарк мҩаԥызгеит. Зегьы рҟны аиааира сыманы ихсыркәшеит. Дара зегьы имариаз ракәмызт. Зегьы аиааира рҭахын. Ҳус ишахәҭаз еиԥш инаҳагӡеит. Даара агәырӷьара самҽханакуп", - иҳәеит Sputnik Аԥсны аинтервиу азҭаз Харитон Агрба.
Харитон Агрба – Ростоы ақалақь аҩныҵҟатәи аусқәа рминистрраҿы аполициа асержантс дыҟоуп.
"Сусуреи абокси еиласыгӡоит. Аспорт сыԥсҭазаара иахәҭакуп. Еснагь уи азы аамҭа сыԥшаауеит", - еиҭеиҳәоит абоксиор.
Ачемпионат иалахәын 300-ҩык рҟынӡа аспортсменцәа.
Харитон Агрба – Урыстәыла еизгоу амилаҭтә команда далахәуп, абокс азы адунеи Ахраҿа аразны медал ианашьоуп. Сынтәа Минск имҩаԥысуаз Европатәи ахәмаррақәа рҟны аразны медал ианашьахеит. Астудентцәа рыбжьара адунеи ачемпионат дачемпионуп.
Иара убас шәаԥхьар ҟалоит: